DEĊIŻJONI TAL-KUMMISSJONI
tas-16 ta' Frar 2007
li tiddetermina l-kwantitajiet tal-bromid tal-metil li huma permessi għal użu kritiku fil-Greċja mill-1 ta' Ġunju sal-31 ta' Diċembru 2006 skond ir-Regolament (KE) Nru 2037/2000 tal-Parlament Ewropew u tal-Kunsill dwar Sustanzi li Jnaqqsu s-Saff ta' l-Ożonu
(notifikat bid-dokument numru C(2007) 448)
(It-test bil-Grieg biss huwa awtentiku)
(2007/129/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2037/2000 tal-Parlament Ewropew u tal-Kunsill tad-29 ta' Ġunju 2000 dwar Sustanzi li Jnaqqsu s-Saff ta' l-Ożonu (1) u b'mod partikolari l-Artikolu 3(2)(ii) tiegħu,
Billi:
(1)
L-Artikoli 3(2)(i)(d) u 4(2)(i)(d) tar-Regolament (KE) Nru. 2037/2000 jipprojbixxu l-produzzjoni, l-importazzjoni u t-tqegħid fis-suq tal-bromid tal-metil għal kwalunkwe użu wara l-31 ta' Diċembru 2004 ħlief, fost l-oħrajn (2), għal użu kritiku skond l-Artikolu 3(2)(ii) u l-kriterji stipulati fid-Deċiżjoni IX/6 tal-Partijiet għall-Protokoll ta' Montreal, flimkien ma' kriterji oħra relevanti miftiehma bejn il-Partijiet. Eżenzjonijiet għal użu kritiku huma intenzjonati li jkunu derogi limitati biex jippermettu tul ta' żmien qasir għall-adozzjoni ta' alternattivi.
(2)
Id-Deċiżjoni IX/6 tistipula li l-bromid tal-metil għandu jikkwalifika bħala “kritiku” biss jekk l-applikant jiddetermina li n-nuqqas ta' disponibbiltà tal-bromid tal-metil għal dak l-użu speċifiku jista' jirriżulta fi tfixkil sinifikanti tas-suq; u tistipula wkoll li ma hemm l-ebda alternattiva jew sostitut teknikament u ekonomikament prattiku u disponibbli għall-utent li huwa aċċettabbli mill-aspetti ta' l-ambjent u tas-saħħa u li huwa adattat għall-uċuħ tar-raba' u għaċ-ċirkustanzi tan-nominazzjoni. Aktar minn hekk, il-produzzjoni u l-konsum, jekk ikun hemm, tal-bromid tal-metil għal użu kritiku għandhom jkunu permessi biss jekk ikun ittieħed kull pass tekniku u ekonomiku possibbli sabiex l-użu kritiku tal-bromid tal-metil, u kull emissjoni assoċjata magħha, jitnaqqsu kemm jista' jkun. Applikant għandu wkoll juri li qiegħed isir sforz xieraq biex isiru l-evalwazzjoni, il-kummerċjaliżżar u l-aċċertament ta' l-approvazzjoni regolatorja nazzjonali ta' l-alternattivi u tas-sostituti; u għandu juri wkoll li ġew implimentati programmi ta' riċerka għall-iżvilupp u għall-użu ta' alternattivi.
(3)
Fit-18 ta' Jannar 2006, il-Kummissjoni rċeviet talba mill-Greċja għal użu kritiku tal-bromid tal-metil li ammonta għal 113 081 kg għall-perjodu mill-1 ta' Jannar sal-31 ta' Diċembru 2006.
(4)
Il-Kummissjoni applikat il-kriterji li jinsabu fid-Deċiżjoni IX/6 u fl-Artikolu 3(2)(ii) tar-Regolament (KE) Nru 2037/2000 sabiex jiġi determinat l-ammont tal-bromid tal-metil li huwa eliġibbli li jkun liċenzjat fil-Greċja għall-użu kritiku fl-2006. Il-Kummissjoni sabet li kienu jeżistu alternattivi adegwati f'ċerti ċirkustanzi, u li 46 771 kg ta' bromid tal-metil setgħu jintużaw fl-2006 biex ilaħħqu ma' l-użu kritiku fil-Greċja. Il-kategoriji ta' użu kritiku huma simili għal dawk mfissra għall-Greċja fit-Tabella A tad-Deċiżjoni XVII/9 miftiehma fis-Sbatax-il Laqgħa tal-Partijiet għall-Protokoll ta' Montreal (3).
(5)
L-Artikolu 3(2)(ii) jistipula li l-Kummissjoni għandha tiddetermina wkoll liema utenti jistgħu japproffittaw mill-eżenzjoni ta' l-użu kritiku. Billi l-Artikolu 17(2) jistipula li l-Istati Membri għandhom jiddefinixxu r-rekwiżiti minimi ta' kwalifiki għall-ħaddiema involuti fl-applikazzjoni tal-bromid tal-metil, u billi l-fumigazzjoni hija l-uniku użu, il-Kummissjoni ddeterminat li l-fumigaturi tal-bromid tal-metil huma l-uniċi utenti proposti mill-Istati Membri u awtorizzati mill-Kummissjoni biex japplikaw il-bromid tal-metil għal użu kritiku. Il-fumigaturi huma kkwalifikati sabiex jużawh b'mod sikur, pjuttost milli per eżempju l-bdiewa jew is-sidien ta' l-imtieħen li aktarx ma jkunux kwalifikati biex japplikaw il-bromid tal-metil, iżda li għandhom raba' li jintuża fih. Barra minn hekk, l-Istati Membri għandhom proċeduri għall-implimentazzjoni biex jidentifikaw, fit-territorju tagħhom, fumigaturi li għandhom permess japplikaw il-bromid tal-metil għal użu kritiku.
(6)
L-Artikolu 4(2)(ii) jiddikjara li, suġġett għall-Artikolu 4(4), it-tqegħid fis-suq u l-użu tal-bromid tal-metil minn intrapriżi minbarra l-produtturi jew l-importaturi se jkunu pprojbiti wara l-31 ta' Diċembru 2005. L-Artikolu 4(4) jiddikjara li l-Artikolu 4(2) m'għandux japplika għat-tqegħid fis-suq u l-użu ta' sustanzi kkontrollati jekk dawn ikunu użati biex iwettqu t-talbiet liċenzjati għall-użu kritiku ta' dawk l-utenti identifikati kif stabbilit fl-Artikolu 3(2).
Għalhekk, minbarra l-produtturi u l-importaturi, il-fumigaturi li huma rreġistrati mill-Kummissjoni fl-2006 se jkollhom il-permess iqiegħdu fis-suq il-bromid tal-metil, u jużawh għall-użu kritiku, wara l-31 ta' Diċembru 2005. Tipikament, fumigatur jitlob importatur kemm għall-importazzjoni u kemm għall-provvista tal-bromid tal-metil.
(7)
Il-fumigaturi rreġistrati għall-użu kritiku mill-Kummissjoni fl-2005 se jkollhom il-permess jittrasferixxu 'l quddiem għall-2006 l-bromid tal-metil li jkun fadlilhom u li ma ntużax fl-2005 (minn issa 'l quddiem “il-ħażniet”). Il-Kummissjoni Ewropea stabbiliet proċeduri ta' liċenzjar sabiex tnaqqas dawn il-ħażniet ta' bromid tal-metil qabel ma jiġi importat jew prodott aktar bromid tal-metil biex jilħaq it-talbiet liċenzjati għal użu kritiku fl-2006. Id-Deċiżjoni IX/6 tistipula li l-produzzjoni u l-konsum tal-bromid tal-metil għal użu kritiku għandhom ikunu permessi biss jekk il-bromid tal-metil mhuwiex disponibbli minn ħażniet eżistenti ta' bromid tal-metil miġmugħ jew irriċiklat. L-Artikolu 3(2)(ii) jistipula li l-produzzjoni u l-importazzjoni tal-bromid tal-metil għandhom ikunu permessi biss jekk m'hemm l-ebda bromid tal-metil rriċiklat jew irriklamat disponibbli għand kwalunkwe Parti. Skond id-Deċiżjoni IX/6, Artikolu 3(2)(ii) u t-tagħrif mogħti lill-Kummissjoni mill-Greċja, m'hemmx ħażniet ta' bromid tal-metil disponibbli għal użu kritiku fil-Greċja.
(8)
Il-Kummissjoni approvat f'Deċiżjoni ta' qabel (4) kwantità ta' 1 607 587 kg ta' bromid tal-metil għal użu kritiku fi 8 Stati Membri għall-perjodu mill-1 ta' Jannar sal-31 ta' Diċembru 2006, ibbażata fuq applikazzjonijiet li rċeviet minn dawk l-Istati Membri f' Lulju 2005. Il-kwantità ta' bromid tal-metil approvata għall-Greċja f'din id-Deċiżjoni tikkunsidra l-kwantità meħtieġa biex tlaħħaq ma' l-użu kritiku matul il-perjodu mill-1 ta' Ġunju sal-31 ta' Diċembru 2006.
(9)
Il-miżuri previsti f'din id-Deċiżjoni huma konformi ma' l-opinjoni tal-Kumitat stabbilit skond l-Artikolu 18 tar-Regolament (KE) Nru 2037/2000,
ADOTTAT DIN ID-DEĊIŻJONI:
Artikolu 1
Ir-Repubblika tal-Greċja ser jingħatalha permess li tuża total ta' 46 771 kg ta' bromid tal-metil għal użu kritiku mill-1 ta' Ġunju sal-31 ta' Diċembru 2006 għall-ammonti u l-kategoriji speċifiċi ta' użu kif spjegat fl-Anness l.
Artikolu 2
Il-ħażniet iddikjarati bħala disponibbli għal użu kritiku mill-Greċja wara l-1 ta' Ġunju 2006 għandhom jitnaqqsu mill-ammont li jista' jkun importat jew prodott sabiex jitħaddem f'użu kritiku f'dak l-Istat Membru.
Artikolu 3
Din id-Deċiżjoni tapplika mill-1 ta' Ġunju 2006 u tiskadi fil-31 ta' Diċembru 2006.
Artikolu 4
Din id-Deċiżjoni hija indirizzata lir-Repubblika tal-Greċja.
Magħmul fi Brussell, 16 ta' Frar 2007.